SELETUSKIRI

1.Kavandatav reguleerimisese

Käesolevas ettepanekus käsitletakse nõukogu otsust, millega määratakse kindlaks liidu nimel võetav seisukoht kaubanduskoosseisus kokkutulnud assotsieerimiskomitees seoses ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Ukraina vahelise assotsieerimislepingu tolli ja kaubanduse soodustamist käsitleva 5. peatüki XV lisa („Tollialaste õigusaktide ühtlustamine“) ajakohastamisega.

2.Ettepaneku taust

2.1.Ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Ukraina vaheline assotsieerimisleping

Ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Ukraina vahelise assotsieerimislepingu (edaspidi „leping“) eesmärk on edendada Ukraina ja Euroopa Liidu (edaspidi „lepinguosalised“) järkjärgulist majanduslikku lõimumist ja poliitilise assotsieerumise süvendamist. Leping jõustus 1. septembril 2017.

2.2.Kaubanduskoosseisus kokkutulnud assotsieerimiskomitee

Assotsieerimiskomitee on lepinguga (artikkel 464) asutatud organ, millel on lepingu artikli 465 lõike 3 kohaselt õigus võtta vastu otsuseid lepingus ettenähtud juhtudel ja valdkondades, milles assotsieerimisnõukogu on talle volitused delegeerinud. ELi-Ukraina assotsieerimisnõukogu 15. detsembri 2014. aasta otsusega nr 3/2014 delegeeriti kaubanduskoosseisus kokkutulnud assotsieerimiskomiteele volitused ajakohastada või muuta muu hulgas lepingu 5. peatüki XV lisa. Kõnealused otsused on lepinguosaliste suhtes siduvad ning nad võtavad nende rakendamiseks vajalikke meetmeid.

Vastavalt lepingu artikli 465 lõikele 4 tuleb assotsieerimiskomitee kaubanduskoosseis kokku kõigi kõnealuse lepingu IV jaotisest tulenevate kaubandusküsimuste ja kaubandusküsimustega seotud küsimuste lahendamiseks. Assotsieerimiskomitee ja selle allkomiteede kodukorra (edaspidi „kodukord“) 464 lõigete 2 ja 3 kohaselt ning nii nagu on täpsustatud artikli 1 lõikes 4, koosneb assotsieerimiskomitee kaubanduskoosseis Euroopa Komisjoni ja Ukraina kõrgetest ametnikest, kes vastutavad kaubanduse ja kaubandusega seotud küsimuste eest. Euroopa Komisjoni või Ukraina esindaja, kes vastutab kaubanduse ja kaubandusega seotud küsimuste eest, täidab kooskõlas kodukorra artikliga 2 assotsieerimiskomitee eesistuja ülesandeid. Koosolekutel osaleb ka Euroopa välisteenistuse esindaja.

Lepingu artikli 463 lõike 1 ja artikli 465 lõike 3 ning kodukorra artikli 11 lõike 1 kohaselt võtab assotsieerimiskomitee oma otsused vastu lepinguosaliste vastastikusel kokkuleppel ning pärast asjaomaste sisemenetluste lõpuleviimist. Kõigile otsustele ja soovitustele kirjutab alla assotsieerimiskomitee esimees ja assotsieerimiskomitee sekretärid kinnitavad need.

3.Kavandatav akt ja liidu nimel võetav seisukoht

Käesoleva nõukogu otsuse ettepanekuga kehtestatakse liidu seisukoht, mis võetakse lepinguga asutatud assotsieerimiskomitees seoses otsuse vastuvõtmisega, mis puudutab tolli ja kaubanduse soodustamist käsitleva 5. peatüki XV lisa („Tollialaste õigusaktide ühtlustamine“) ajakohastamist.

Akt, mille kaubanduskoosseisus kokkutulnud assotsieerimiskomitee peab vastu võtma, on õigusliku toimega akt. Kavandatav õigusakt on siduv kooskõlas ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Ukraina vahelise assotsieerimislepingu artikli 465 lõikega 3.

XV lisa ajakohastamine on vajalik selleks, et võtta arvesse liidu õigustiku arengut tolli valdkonnas pärast läbirääkimiste tulemusel koostatud teksti parafeerimist 30. märtsil 2012, pidades silmas Ukraina õigusaktide järkjärgulist ühtlustamist. Ettepanek on kooskõlas lepinguosaliste kohustustega, mis on sätestatud lepingu artiklis 463 ja XV lisas.

Käesolev ettepanek on kooskõlas liidu muude välispoliitika eesmärkidega, eelkõige Ukrainaga seotud Euroopa naabruspoliitika ja arengukoostööpoliitikaga, ning aitab kaasa nende rakendamisele.

Selles etapis ei kohaldata lepingu suhtes õigusloome kvaliteedi ja tulemuslikkuse programmist tulenevat korda, leping ei too liidu VKEdele kaasa kulusid ega tekita küsimusi digitaalse keskkonna seisukohast.

4.Õiguslik alus

4.1.Menetlusõiguslik alus

4.1.1.Põhimõtted